Christen-egpaar spring doodstraf vry(Argieffoto: Unsplash) ŉ Pakistanse hof het Donderdag beslis dat ŉ Christen-egpaar wat ter dood veroordeel is vir godslastering vrygelaat moet word. Dit volg weke nadat die Europese parlement dié land oor die saak gekritiseer het. Shafqat Emmanuel en Shagufta Kausar, albei ongeletterd, is in 2014 tronk toe gestuur nadat hulle glo ŉ boodskap gestuur het waarin hulle die profeet Mohammed beledig het. Die egpaar is skuldig bevind nadat ŉ winkelier, wat beweer dat hy die boodskap gesien het, hulle by owerhede gaan aankla het. Emmanuel en Kausar se prokureur, Saif ul Malook, het Donderdag bevestig dat die paartjie na verwagting volgende week vrygelaat sal word. “Ek is baie bly dat ek die egpaar, wat van die hulpeloosste mense in ons samelewing is, kon help vryspreek,” het Malook gesê. Godslastering in Pakistan is ŉ ernstige oortreding. Diegene wat die Islam-geloof beledig, kan die doodstraf opgelê word en selfs ongegronde aantygings kan veroorsaak dat die gemeenskap eie reg gebruik. Menseregte-aktiviste sê dat onskuldige mense dikwels beskuldig word om persoonlike geskille te besleg. Die egpaar kom van die stad Gojra, wes van Lahore, wat ŉ geskiedenis van geweld teen minderheidsgroepe het. In 2009 het ŉ skare ŉ Christen-woonbuurt aangeval en in die proses 77 huise afgebrand en minstens sewe mense vermoor. Dít nadat gerugte die ronde gedoen het dat ŉ Koran geskend is. Die Europese parlement het in April Pakistan veroordeel omdat hulle nie godsdiensminderheidsgroepe, waaronder Ahmadi’s, Sjiiete, Hindoes, Christene en Sikhs, beskerm nie. Daar is na bewering talle mense van dié geloofsrigtings wat tans in die tronk is op aanklag van godslastering. “Die situasie in Pakistan het verlede jaar aanhou agteruitgaan omdat die regering stelselmatig godslasteringswette toegepas het. Hulle het ook versuim om godsdienstige minderheidsgroepe teen aanvalle te beskerm,” lui ŉ verklaring van die parlement. “Emmanuel en Kausar se saak was veral kommerwekkend,” het die parlement bygevoeg. “Daarom is die doodsvonnis onmiddellik en onvoorwaardelik omgekeer. Owerhede moet nou onmiddellik voldoende sekuriteit aan Emmanuel en Kausar, asook hul families en prokureur bied.” Die parlement het ook gevra dat Pakistan se GSP-plus-status hersien moet word. Hierdie status skrap invoerbelasting van produkte wat na die Europese Unie uit ontwikkelende lande kom in ruil vir ooreenkomste oor kwessies soos mense- en arbeidsregte.